Karsten Hønge (SF), 2009-02-06:
SF mener, at der skal være ordnede overenskomstmæssige forhold i de virksomheder, som ønsker at udføre arbejdsopgaver for det offentlige.
Det beslutningsforslag, som vi har fremsat her, er rettet til alle virksomheder, uanset om de er danske eller udenlandske.
Grundlaget for det velfungerende og fleksible danske arbejdsmarked er eksistensen af stærke interesseorganisationer og overenskomster, som fungerer i hverdagen.
Det er det her effektive arbejdsmarked, som er dansk økonomis maskinrum.
Frie og uafhængige fagforeningers ret til at forhandle overenskomster er et grundelement i et demokrati, hvor også almindelige lønarbejdere har beslutningsret over deres hverdag.
Derfor er det vigtigt at stille krav om, at de virksomheder, der vil samarbejde med det offentlige, også skal samarbejde om at indgå overenskomst med de ansatte.
Det er simpelt hen ikke rimeligt, at vi hele tiden alene skal sætte vores lid til, at fagforeningsmedlemmer over deres eget kontingent løfter byrden alene.
Spørgsmålet om overenskomster og ordnede arbejdsforhold er i de senere år blevet aktualiseret af de mange østeuropæiske firmaers interesse for Danmark.
Udenlandske firmaer og lønarbejdere er velkomne i Danmark, men de har ikke noget at gøre her, hvis de ikke respekterer de danske fagforeninger, overenskomsterne og arbejdsmiljølovgivningen.
Og her er der jo langt hen ad vejen fælles interesser mellem lønarbejderne og de seriøse virksomheder.
Der er god grund til at tro, at vi får et fornyet pres fra østeuropæiske firmaer, når østaftalen udløber den 1. maj i år.
Vi taler jo så meget om den voksende krise, og når regeringen engang vågner af sin tornerosesøvn og erkender virkeligheden - at der hver eneste dag kommer nye arbejdsløse til - og endelig sætter en vækst- og jobplan på dagsordenen, ja, så skulle det jo egentlig også gerne resultere i arbejdspladser til danskerne.
Det er vel hele ideen med det.
Projekter om renovering af nedslidte skoler kan jo vindes af østeuropæiske firmaer, der ikke har overenskomst, og som underbetaler deres ansatte og derved udkonkurrerer seriøse danske firmaer og for den sags skyld også seriøse udenlandske firmaer.
Man kan spørge, om det er smart eller det er naivt, men det er i hvert fald dumt.
En ting er at være til grin, det kan være træls, men at være til grin for sine egne skattekroner er fuldstændig urimeligt.
Med vedtagelsen af et lovforslag om, at virksomheder, der ønsker at arbejde for det offentlige, skal have ordnede forhold, skal der også tages hensyn til de mange entrepriser, der ofte sælges videre til en underskov af underentreprenører.
Så selv om hovedentreprenøren, der altså indgår aftalen med det offentlige, har overenskomst, kan arbejdet meget vel i virkeligheden blive udført af en udenlandsk underentreprenør, der underbetaler de ansatte.
Det er forhold, som en lov bl.a. skal få rettet op på.
En lov vil også være et klart signal til de selskaber, hvor det offentlige har indflydelse.
Her snakker vi nemlig om et stort, gråt område.
Så kan man jo spørge: Er der brug for en lov, eller er vi ikke allerede i dag dækket af bl.a. ILO-konventionen?
Desuden behøver vi jo ikke nogen akademisk debat om, hvorvidt forholdene i det offentlige byggeri er i orden i dag.
Lad mig bare nævne et par eksempler lige fra området her, hvor Rigshospitalet skulle have bygget en ny biocentral, hvor Gladsaxe Kommune skulle have bygget en hal og ældreboliger, hvor Københavns Kommune skulle have bygget en hal på Kløvermarken, ja, selv ved opførelsen af Skuespilhuset og ved byggeriet af Operaen - selv om jeg godt ved, at operaen ikke er et egentligt offentligt byggeri.
Der er brug for en lov, der retter op på forholdene.